作者:孫魴
標題:主人司空後亭牡丹
內容:佳卉挺芳辰，夭容乃絕倫。望開從隔歲，愁過即無春。體物真英氣，餘花似庶人。蜂攢知眷戀，鳥語亦殷勤。況在豪華地，寧同裡巷塵。酷憐應喪德，多賞奈怡神。忌穢栽時土，嘗甜折處津。繞行那識倦，圍坐豈辭頻。入夢殊巫峽，臨池勝洛濱。樂喧絲雜竹，露漬卯連寅。飲興尤思滿，吟情自合新。怕風惟怯夜，憂雨不經旬。欄檻為良援，亭臺是四鄰。雖非能伐性，爭免礙還淳。鬥豔何慚蜀，矜繁未讓秦。私心期一日，許近看逡巡。